Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: kötelezési eljárásról szóló 40/1997. (XII. 21.) KTM rendelet
Paragraph Index: 497

b) A panaszok által érintett hatóságokat nézve, első pillantásra drámai változások jelei szintén nem láthatók. Közelebbről szemlélve azonban feltűnő, hogy bár a rendőrség ellen irányuló panaszok száma továbbra is viszonylag magas, központi intézkedések hatására kedvező irányú tendenciák első jelei figyelhetők meg. A különböző megyei főkapitányságok és az ORFK lépéseket tettek a cigány önkormányzatokkal és civil szervezetekkel való konzultatív kapcsolatrendszer kiépítésére, illetve a „másik oldal” által kezdeményezett hasonló akciókkal szemben többnyire nyitottnak mutatkoztak. Ezzel sikerült elérni, hogy a rendőrség és a cigányság közötti „bizalmi válság” legalábbis nem mélyült tovább. Intézkedések történtek a rendőrképzésben is az állományban többé-kevésbé általánosnak mondható előítéletesség csökkentésére. A ehhez szükséges ismeretek közvetítése a tananyag részévé vált. Jelentősnek mondható eredmény (bár éppen a sajtó egyes képviselői részéről mutatkozott némi kezdeti értetlenség), hogy az adatvédelmi biztossal tett múlt évi ajánlásunk hatására, lényegében megszűnt a bűnügyi tudósításokban, illetve körözési felhívásokban korábban jelentkező diszkriminatív gyakorlat, melynek következtében a feltételezett tettes személyleírását a nemzetiségére tett — kriminalisztikai szempontból gyakran irreleváns vagy egyenesen félrevezető — utalás pótolta.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes